Publication: Magyar Közlöny
Issue: MK-1999-108 (Year: 1999, Number: 108)
Era: 1990-2004
Section: követeli meg a 2212/1998. (IX. 30.) Korm. határozat 4.
Paragraph Index: 1395

56. Az eredetileg a cannes-i Fehér Könyvvel összefüggő technikai segítségnyújtás összehangolására létrehozott TAIEX Hivatal (ld. a tájékoztató 24. pontját) a Fehér Könyvben felsorolt közösségi jogszabályokra kiterjedő adatbázist alakított ki. Ezt nevezték el „harmonogram”- nak. E harmonogram célja, hogy figyelemmel kísérjék a csatlakozni kívánó országok jogharmonizációs teljesítményét. A harmonogram olyan adatbázis, amely táblázat formájában jelöli a magyar jogszabályoknak a közösségi jogszabályokkal való összeegyeztethetőségét. Az adatbázis első változata a Fehér Könyv fejezeteinek rendszerét követte és az egyes fejezetcímek szerint sorolta fel a vonatkozó jogszabályokat. A táblázat a következő rovatokat tartalmazta: a közösségi jogszabály, a jogharmonizációt megvalósító magyar jogszabály megnevezése, a jogszabály elfogadásának állapota (elfogadott jogszabály, jogszabálytervezet), az elfogadás időpontja, a hatálybalépés időpontja, a felelős szerv és a megfelelőség foka (teljes vagy részleges összeegyeztethetőség, nem összeegyeztethető szabályozás, az összeegyeztethetőség foka nem ismert). A jogharmonizáció előrehaladtával a Fehér Könyvön alapuló megközelítés idejétmúlttá vált, mivel a jogszabályok összehangolásánál a közösségi jogrend egésze, a teljes acquis communautaire lett irányadó. Ennek következtében a harmonogram szerkezete megváltozott, az adatbázis már nem a Fehér Könyv fejezeteit, hanem a közösségi jogszabályok hivatalos jegyzékének (az ún. directory; ld. a tájékoztató 101. pontját) tartalmi felosztását követte. A strukturális változás eredményeképpen a közösségi jogszabály angol nyelvű megjelölése előtt fel kell tüntetni a hivatalos jegyzéknek azt a fejezetcímét, amelybe a közösségi jogszabály tartozik, továbbá ennek a fejezetnek a számjelölését, illetve a jogszabálynak a közösségi jogszabályok adatbázisában (a CELEX -jogtárban) használt azonosítószámát. A harmonogram legutóbbi átalakítását a csatlakozási tárgyalások keretében a közösségi jogszabályok átvizsgálása tette szükségessé. A Bizottság az adatokat új tagolású rendszerbe vezette át, amely az „átvilágítási” listák (screening lists) sorrendjében jeleníti meg a közösségi jogszabályokat, a kitöltendő rovatok elnevezésén nem változtatva. Egyúttal az adatbázis neve is megváltozott, már nem harmonogramnak, hanem a jogharmonizáció előrehaladását tükröző adatbázisnak (ún. progress database-nek) nevezik. Az adatbázis aktualizált, felfrissített változatát kéthavonta kell a Bizottság rendelkezésére bocsátani. Ezt a feladatot a Külügyminisztérium Integrációs Államtitkársága az Igazságügyi Minisztériummal közösen látja el. A Külügyminisztérium a napra késszé tételt megelőzően az egyes tárcák rendelkezésére bocsátja az adatbázisnak a legutóbbi frissítést tükröző változatát. A szaktárcák a feladatkörükbe tartozó szabályozási területekről a Külügyminisztérium részére megküldik az új, illetve módosított adatokat. A beérkezett adatokat az Igazságügyi Minisztérium ellenőrzi, az ellenőrzött adatokat visszaküldi a Külügyminisztériumba, ahol azokat beillesztik a központi adatbázisba és gondoskodnak a Bizottság részére történő továbbításukról. A harmonogram az eddigiekben jelentős szerepet töltött be Magyarország jogharmonizációs teljesítményének értékelésében, a bizottsági vélemény is támaszkodott rá. Az adatbázis a csatlakozási tárgyalások megkezdésével az eddiginél is fontosabb szerephez jutott, a jogszabály-átvizsgálás (acquis screening) fontos eszköze lett. A Bizottság képviselői várhatóan a jövőben is jórészt a „harmonogram” alapján fognak tájékozódni a magyar jogharmonizáció helyzetéről, egyben vizsgálni fogják azt is, hogy Magyarország milyen mértékben és ütemben teljesíti a jogharmonizációs feladatokat. A Bizottságnak a csatlakozási partnerség keretében készített éves jelentése, az úgynevezett Progress Report a jogharmonizációs eredmények elemzése tekintetében a harmonogramban szolgáltatott adatokat is felhasználja. Meg kell jegyezni, hogy a „harmonogram” csupán a jogharmonizációs tevékenység mechanikus, mennyiségi szemléletű nyomon követésére alkalmas, a magyar kormányzati álláspont szerint a magyar jognak a közösségi joggal való összhangját, a jogközelítés eredményeit érdemben, tartalmilag kell vizsgálni, elemezni és értékelni. A „harmonogram” — amelynek adattartalma esetenként még nem bizonyult kellően megbízhatónak — ehhez csak fontos segédeszköz lehet, az érdemi értékelést azonban nem pótolhatja.

Source: https://magyarkozlony.hu/hivatalos-lapok/cff9edc909fa467b69e2a6a60498bb8c0acceda6/dokumentumok/97a331193c96b8a96ca920d849ccae08b3ac2aeb/letoltes